
Προς 

Τον Πρόεδρο της Νέας Δημοκρατίας

Αξιότιμε κύριε Πρόεδρε, 
Πληροφορήθηκα σήμερα, την αιφνιδιαστική κατάθεση άρθρων στο πολυνομοσχέδιο του Υπ. Οικονομικών, που αφορούν το ωράριο λειτουργίας φαρμακείων και την αποπληρωμή των χρεών του ΕΟΠΥΥ προς τα φαρμακεία.

Όσον αφορά το πρώτο, το οποίον αναφέρει ότι «φαρμακοποιοί, οι οποίοι κατόπιν επιλογής τους, εργάζονται πέραν του καθοριζομένου ωραρίου, υποχρεούνται να το δηλώσουν στους οικείους φαρμακευτικούς συλλόγους και στον αρμόδιο περιφερειάρχη. Με την υποβολή της δήλωσης, νομιμοποιείται αυτοδικαίως η πέραν του καθοριζομένου ωραρίου εργασίας, χωρίς να απαιτείται η έγκριση του οικείου φαρμακευτικού συλλόγου και της οικείας περιφέρειας»,  η παρέμβαση του κ. Λοβέρδου την τελευταία στιγμή αποτελεί κατάφορη παραβίαση των διημερεύσεων και διανυκτερεύσεων των φαρμακείων και καταργεί ουσιαστικά κάθε νόμο που διέπει αυτές. 

Η Νέα Δημοκρατία οφείλει να σταματήσει τον κατήφορο του κ. Λοβέρδου, διότι διαφορετικά θα θεωρηθεί συνυπεύθυνη, πράγμα το οποίο σε καμία περίπτωση δεν θα επιθυμούσα. 
Η αντίδραση των φαρμακοποιών θα είναι άμεση, σταματώντας κάθε διημέρευση και διανυκτέρευση, πράγμα για οποίο την αποκλειστική ευθύνη φέρει ο ιδρυτής της νέας ζούγκλας κ. Λοβέρδος. 

Όσον αφορά το άρθρο περί  των χρεών του ΕΟΠΥΥ  προς τους φαρμακοποιούς, αναφέρονται τα εξής: «1α. Το Ελληνικό Δημόσιο αναλαμβάνει την υποχρέωση να χρηματοδοτήσει μέχρι του ποσού των 1.500.000.000 Ευρώ, για την κάλυψη μέρους των υφιστάμενων κατά την 31/12/2011 οφειλών του οργανισμού προς τα φαρμακεία και λοιπούς συμβεβλημένους ιδιώτες, παρόχους υπηρεσιών υγείας (ιατρούς, κλινικές, διαγνωστικά κέντρα και εργαστήρια κ.λπ.)

1β. Ως υφιστάμενες οφειλές νοούνται εκείνες για τις οποίες έχουν εκδοθεί τα προβλεπόμενα κατά περίπτωση παραστατικά στοιχεία μέχρι τις 31/10/2011. 

2. οι ανωτέρω οφειλές εξοφλούνται άμεσα, με την έκδοση σχετικών χρηματικών ενταλμάτων πληρωμής, σύμφωνα με τις ισχύουσες δημοσιολογιστικές διατάξεις, υπό τις ακόλουθες προϋποθέσεις: 

1. Εφόσον παρασχεθεί έκπτωση επί της συναλλακτικής αξίας (αξία παραστατικού στοιχείου προ ΦΠΑ), η οποία προκειμένου περί οφειλών προς τα φαρμακεία ορίζεται σε ποσοστό 3,5% επί της αξίας των χορηγηθέντων φαρμάκων με προσκόμιση στον ΕΟΠΥΥ πιστωτικών τιμολογίων. 

2. Εφόσον οι δικαιούχοι παραιτηθούν από οποιαδήποτε άλλη αξίωση συμπεριλαμβανομένων και των τόκων υπερημερίας. 

3. Η αποδοχή της ρύθμισης από τους δικαιούχους συντελείται με την υποβολή σχετικής υπεύθυνης δήλωσης εκ μέρους του δικαιούχου – παρόχου που κατατίθεται στην αρμόδια υπηρεσία του ΕΟΠΥΥ. 

4. Με κοινή απόφαση των υπουργών Οικονομικών, Εργασίας και Κοιν. Ασφάλισης και Υγείας και Κοιν. Αλληλεγγύης καθορίζονται το ποσοστό έκπτωσης που παρέχουν οι λοιποί (πλην φαρμακοποιών) πάροχοι υπηρεσιών υγείας και κάθε άλλη αναγκαία σχετική λεπτομέρεια για την εφαρμογή του παρόντος άρθρου» 

Η προσπάθεια εξόφλησης των προηγούμενων οφειλών ,χωρίς να αναφέρεται η ημερομηνία πληρωμής τους αλλά αόριστα η λέξη «άμεσα», όπως επίσης και το υποχρεωτικό κούρεμα 3,5%, εν αντιθέσει με άλλους κλάδους για τους οποίους δεν ορίζεται, θα πέσει στο κενό. 
Δεν είμαστε διατεθειμένοι να δεχθούμε αόριστες υποσχέσεις από αυτούς που μας οδήγησαν σε αυτό το ναυάγιο. 

Παρακαλώ όπως παρέμβετε άμεσα, ώστε να σταματήσετε αυτή την κωμωδία που παίζεται εις βάρος του κλάδου των φαρμακοποιών. 

Μετά τιμής, 
Κωνσταντίνος Λουράντος 

